峽中歌
作者：孫應時
朝代：宋

paragraphs: 峽中翠壁何崢嶸，排空百雉如層城。
重樓複道明丹青，神剜鬼刻斧鑿精。
呀然裂入兀不崩，飛流罅出懸珠瓔。
旌旆夾道繽逢迎，霜鋒雪鍔立萬兵。
奇峰十二劍削成，真贋等好不可評。
天柱拔立千仞擎，團團石骨瑩玉冰。
傍有巖穴半開扃，飛仙之宅凝神清。
蝦蟆下飲腹不盈，背負陰壑深窈冥。
金碧滿洞層雲生，泓泉泠泠琴筑鳴。
林端黄牛老不耕，灘回白日隨人行。
石馬隻耳夢偶靈，神祠簫鼓何鏗鏗。
江流萬古鬰不平，四時雷霆風雹聲。
天垂匹練相回縈，日月避隠韜光明，朝雲暮雨犬吠晴。
山腹人家真畫屏，亦有竹閣連松亭。
褰裳可登呼可譍，但愁蠻語無由聽。
我來泝峽纔幾程，所見如許心骨驚。
陽臺灧澦次第經，磨礪筆鋒吾敵勍。